Drie dood, 5 beseer toe bakkie rolArgieffoto: ER24 Drie mense, onder wie ŉ kind, is Sondagaand in ŉ ongeluk in Meyerton in Gauteng dood. Ineke van Huyssteen, woordvoerder van ER24, het gesê die ongeluk het omstreeks 21:00 op die Johan le Roux-pad plaasgevind. Die bestuurder van ŉ bakkie het beheer oor die voertuig verloor waarna dit verskeie kere gerol het. “By paramedici se aankoms op die toneel is die bakkie op sy dak langs die pad aangetref,” het Van Huyssteen gesê. Drie mense, onder wie ŉ seun van vermoedelik twee jaar oud, was reeds dood toe hulle deur die paramedici ondersoek is. Vier mense het matige beserings opgedoen. “Een persoon met ernstige beserings het in die veld gelê,” het Van Huyssteen gesê. Paramedici van ER24 en personeel van nog ŉ ambulansdiens het die beseerdes op die toneel gestabiliseer en met ambulanse na ŉ nabygeleë hospitaal geneem vir mediese behandeling. Die oorsaak van die ongeluk is onbekend en word deur die polisie ondersoek.